CELEX: 32020R1214
Language: bg
Date: 2020-08-21 00:00:00
Title: Регламент за изпълнение (ЕС) 2020/1214 на Комисията от 21 август 2020 година за изменение на Регламент за изпълнение (ЕС) 2018/2019 по отношение на дървесина от Ulmus L. и определени растения за засаждане от видовете Albizia julibrissin Durazzini и Robinia pseudoacacia L. с произход от Израел

24.8.2020   
               
               
                  BG
               
               
                  Официален вестник на Европейския съюз
               
               
                  L 275/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1214 НА КОМИСИЯТА
         от 21 август 2020 година
         за изменение на Регламент за изпълнение (ЕС) 2018/2019 по отношение на дървесина от Ulmus L. и определени растения за засаждане от видовете Albizia julibrissin Durazzini и Robinia pseudoacacia L. с произход от Израел
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа и трета алинея от него,
         като има предвид, че:
         
                     (1)
                  
                  
                     Въз основа на предварителна оценка на риска, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.
                  
               
                     (2)
                  
                  
                     С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска по член 42, параграф 4 от Регламент (ЕС) 2016/2031 по отношение на тези високорискови растения, растителни продукти и други обекти.
                  
               
                     (3)
                  
                  
                     След предварителна оценка на риска 35 растения за засаждане с произход от всички трети държави бяха включени в приложението към Регламент за изпълнение (ЕС) 2018/2019 като високорискови растения. Сред тях фигурират растения от родовете Albizia Durazz. и Robinia L.
                  
               
                     (4)
                  
                  
                     На 24 януари 2019 г. Израел подаде до Комисията искане за износ за Съюза на невкоренени присадени растения за засаждане във вегетативен покой, с максимален диаметър 2,5 cm, принадлежащи към вида Albizia julibrissin Durazzini, и невкоренени присадени растения за засаждане във вегетативен покой, с максимален диаметър 2,5 cm, принадлежащи към вида Robinia pseudoacacia L. Искането беше подкрепено със съответните технически досиета.
                  
               
                     (5)
                  
                  
                     На 13 януари 2020 г. Европейският орган за безопасност на храните („Органът“) публикува научно становище относно оценката на риска от стоката за растенията от вида Albizia julibrissin от Израел (4). Органът посочи Aonidiella orientalis (комплекс от видове, обхващащ Euwallacea fornicatus sensu stricto, Euwallacea fornicatior, Euwallacea whitforiodendrus и Euwallacea Kuroshio (Euwallacea fornicatus
                        sensu lato) и Fusarium euwallaceae като вредители от значение за становището, направи оценка на мерките за намаляване на риска, описани в досието за тези вредители и, за всеки един от свързаните със стоката вредители, оцени вероятността тя да е свободна от него.
                  
               
                     (6)
                  
                  
                     На 2 март 2020 г. Органът публикува научно становище относно оценката на риска от стоката за растенията от вида Robinia pseudoacacia от Израел (5). Той посочи Euwallacea fornicatus
                        sensu lato и Fusarium euwallaceae като вредители от значение за становището, направи оценка на мерките за намаляване на риска, описани в досието за тези вредители и, за всеки един от свързаните със стоката вредители, оцени вероятността тя да е свободна от него.
                  
               
                     (7)
                  
                  
                     Въз основа на тези становища се счита, че фитосанитарният риск от въвеждането в Съюза на невкоренени присадени растения за засаждане във вегетативен покой, с максимален диаметър 2,5 cm, принадлежащи към видовете Albizia julibrissin Durazzini и Robinia pseudoacacia L., с произход от Израел е снижен до приемливо равнище, при условие че се прилагат съответни мерки за намаляване на риска от вредители с цел отстраняване на риска от вредители, свързани с тези растения за засаждане. Тъй като такива съответни мерки са предвидени в Регламент за изпълнение (ЕС) 2020/1213 на Комисията (6), тези растения за засаждане не следва повече да се считат за високорискови и следва да бъдат заличени от приложението към Регламент за изпълнение (ЕС) 2018/2019.
                  
               
                     (8)
                  
                  
                     След предварителна оценка на риска дървесината от Ulmus L. беше включена в списъка на високорисковите растения, растителни продукти и други обекти като потенциален път за навлизането и установяването в Съюза на вредителя Saperda tridentata Olivier, който не фигурира в списъка на карантинните вредители от значение за Съюза. След включването на дървесината от Ulmus L. в списъка на високорисковите растения, растителни продукти и други обекти, Комисията поиска от Органа да направи оценка на риска от вредителя Saperda tridentata Olivier, като разгледа по-конкретно пътищата за навлизане, разпространението, установяването и възможностите за намаляване на риска и обърне по-специално внимание на дървесината от Ulmus L. като път на въвеждане.
                  
               
                     (9)
                  
                  
                     На 10 януари 2020 г. Органът публикува научно становище относно категоризацията на вредителя Saperda tridentata Olivier (7). Той заключи, че Saperda tridentata Olivier изпълнява критерия за квалифициране като карантинен вредител по отношение на навлизането на територията на Съюза. Поради липсата на достатъчно данни обаче Органът не бе в състояние да направи заключение дали Saperda tridentata Olivier изпълнява критериите за установяване, разпространение и потенциално въздействие в Съюза след навлизане на територията му. В този смисъл не е обосновано вредителят Saperda tridentata Olivier да бъде включен в списъка на карантинните вредители от значение за Съюза. Следователно, като се има предвид оценката на риска от посочения вредител по отношение на дървесината от Ulmus L., последната вече не следва да се счита за високорисков растителен продукт и поради това следва да бъде заличена от приложението към Регламент за изпълнение (ЕС) 2018/2019.
                  
               
                     (10)
                  
                  
                     С цел спазване на задълженията на Съюза, произтичащи от Споразумението на Световната търговска организация за прилагането на санитарни и фитосанитарни мерки (8), вносът на тези стоки следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на неговото публикуване,
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Регламент за изпълнение (ЕС) 2018/2019
            Приложение I към Регламент за изпълнение (ЕС) 2018/2019 се изменя в съответствие с приложението към настоящия регламент.
         
         
            Член 2
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 21 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 317, 23.11.2016 г., стр. 4.
         
            (2)  Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).
         
            (3)  Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).
         
            (4)  Група на ЕОБХ по растително здраве, 2020 г. Научно становище относно оценката на риска от стоката за растенията от вида Albizia julibrissin с произход от Израел. EFSA Journal (Бюлетин на ЕОБХ) 2020;18(1):5941. https://doi.org/10.2903/j.efsa.2020.5941.
         
            (5)  Група на ЕОБХ по растително здраве, 2020 г. Научно становище относно оценката на риска от растенията от вида Robinia pseudoacacia от Израел. EFSA Journal (Бюлетин на ЕОБХ) 2020;18(3):6039. https://doi.org/10.2903/j.efsa.2020.6039.
         
            (6)  Регламент за изпълнение (ЕС) 2020/1213 на Комисията от 21 август 2020 г. относно фитосанитарните мерки за въвеждането в Съюза на определени растения, растителни продукти и други обекти, които са заличени от приложението към Регламент за изпълнение (ЕС) 2018/2019 на Комисията (вж. страница 5 от настоящия брой на Официален вестник).
         
            (7)  Група на ЕОБХ по растително здраве, EFSA Journal (Бюлетин на ЕОБХ) 2020;18(1):5940. https://doi.org/10.2903/j.efsa.2020.5940.
         
            (8)  Споразумение на СТО за санитарните и фитосанитарните мерки, https://www.wto.org/english/tratop_e/sps_e/spsagr_e.htm.
      
      
         
            ПРИЛОЖЕНИЕ
            Приложение I към Регламент за изпълнение (ЕС) 2018/2019 се изменя, както следва:
            
                        1)
                     
                     
                        Заглавието се заменя с „ПРИЛОЖЕНИЕ“.
                     
                  
                        2)
                     
                     
                        В точка 1 втората колона — „Описание“, се изменя, както следва:
                        
                                    а)
                                 
                                 
                                    вписването за „Albizia Durazz.“ се заменя със следното:
                                    „Albizia Durazz., различни от невкоренени присадени растения за засаждане във вегетативен покой, с максимален диаметър 2,5 cm, от вида Albizia julibrissin Durazzini, с произход от Израел“;
                                 
                              
                                    б)
                                 
                                 
                                    вписването за „Robinia L.“ се заменя със следното:
                                    „Robinia L.“, различни от невкоренени присадени растения за засаждане във вегетативен покой, с максимален диаметър 2,5 cm, от вида Robinia pseudoacacia L., с произход от Израел“.
                                 
                              
                  
                        3)
                     
                     
                        Точка 4 се заличава.